Dróhotwarske naležnosće sej wuwzaćne rjadowanje žadali
Rakecy (JK/SN). Na minjenym posedźenju Rakečanskeje gmejnskeje rady wjesnjanosta Swen Nowotny (CDU) radźićelow prošeše, přihłosować spěšnemu rozsudej, kotryž bě nuznje trěbny, zo njebychu so dźěła při Jitkowskim puću dale dlijili. Z objektiwnych přičin bě trjeba wutworić dalšu, přidatnu nachwilnu dróhu, zo bychu předewzaća podłu Jitkowskeje dróhi za čas twarskich naprawow docpějomne byli a paralelnje twarske dźěła njemylene pokročowali. Pomocna dróha wjedźe přez gmejnsku ležownosć, ale zawinowaše přiwšěm přidatne wudawki 85 000 eurow. Tež hdyž je Rakečanska gmejna kmana tutu sumu zwjesć, so wjesnjanosta nadźija, zo dóstanje za přidatne wudawki spěchowanje. Wón liči z 75 procentami. Tak su dróhotwarskej firmje najprjedy raz podźěl we wobjimje 59 000 eurow zapłaćili, zo njebychu so dźěła při wažnym předewzaću gmejny dlijili a zo by firma dróhu w planowanym času zhotowiła. Mjeztym su tež próstwu wo spěchowanje zapodali a so nadźijeja, zo ze strukturneho fondsa spěchowanje přizwolene dóstanu.
bos_Latn szl_Latn